鑑湖行
作者：王十朋
朝代：宋

paragraphs: 蒼蒼凉凉紅日生，葱葱鬰鬰佳氣橫。
鑑湖春色三百里，桃花水漲扁舟行。
花間啼鳥傳春意，聲落行舟驚夢寐。
胡牀兀坐心境清，轉覓湖山有風味。
鑑中風物幾經春，身在鑑中思古人。
禹迹茫茫千載後，疏鑿功歸馬太守。
太守湖成坐鬼責，後代風流屬狂客。
狂客不長家鑑湖，惟有漁人至今得。
日暮東風吹棹回，花枝照眼入蓬萊。
回首湖山何處是，欵乃聲中畫圖裏。